กรณ์กล่อมนักลงทุนญี่ปุ่น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

นายกรณ์ จาติกวณิช รมว.คลัง นำคณะผู้แทนไทยจากหน่วยงานราชการต่างๆ ทั้งสำนักงานคณะกรรมการส่งเสริมการลงทุน และตลาดหลักทรัพย์แห่งประเทศไทย เข้าพบนักลงทุนญี่ปุ่นกว่า 500 คน ที่ประเทศญี่ปุ่น เพื่อชี้แจงถึงประเด็นปัญหาการเมืองที่นักลงทุนกังวล และปัญหาโครงการลงทุนมาบตาพุด
นายกรณ์ เปิดเผยว่า ได้ชี้แจงนักลงทุนญี่ปุ่นว่าอาจจะมีความรุนแรงจากการชุมนุม ซึ่งอาจจะปรากฏเป็นภาพข่าวในต่างประเทศ แต่ไม่น่ามีปัญหาหากรัฐบาลสามารถควบคุมได้ แต่หากมีปัญหาการเมืองเกิดขึ้นต่อเนื่อง นักลงทุนต่างชาติอาจจะย้ายการลงทุนไปยังประเทศอื่น เพราะมีทางเลือกมากขึ้น 
รมว.คลัง มั่นใจว่าระดับความเชื่อมั่นของนักลงทุนญี่ปุ่นมีมากขึ้น ทำให้มีการลงทุนในไทยอย่างต่อเนื่อง โดยเฉพาะสาขาธุรกิจบริการ เช่น ประกันภัยสินเชื่อบุคคล จากปัจจุบันที่เน้นให้ไทยเป็นฐานการผลิตสินค้า
นอกจากนี้ ยังชี้แจงนักลงทุนญี่ปุ่นว่า รัฐบาลจะผ่อนคลายกฎเกณฑ์ในการจัดตั้งสำนักงานสาขาภูมิภาค (ROH) ในประเทศไทย เพื่อเป็นการจูงใจให้นักลงทุนต่างประเทศเข้ามาใช้ไทยเป็นสำนักงานสาขาในภูมิภาคให้มากขึ้น เช่น การยกเว้นภาษีเงินได้นิติบุคคลสำหรับนักลงทุนที่จัดตั้งสำนักงานภูมิภาคในไทยให้เหลือ 0% เป็นเวลา 15 ปี จากเดิมที่เรียกเก็บภาษี 10%
ในส่วนของเจ้าหน้าที่ที่ปฏิบัติงานในสำนักงานสาขาภูมิภาค จะขยายเวลาในการเรียกเก็บภาษีเงินได้บุคคลธรรมดาในอัตรา 10% จากเดิม 4 ปี เป็น 8 ปี และให้ยกเว้นหลักเกณฑ์ที่เคยกำหนดให้การตั้งสำนักงานสาขาภูมิภาคในไทย ต้องจัดตั้งสาขาในภูมิภาคมาแล้ว 3 สาขาในปีแรก โดยได้ขยายเวลาเป็นการตั้งสำนักงานสาขาในภูมิภาค 3 สาขา ในระยะเวลา 5 ปี ทั้งนี้การจัดตั้งสำนักงานสาขาในภูมิภาคต้องมีทุนจดทะเบียนเริ่มแรก 10 ล้านบาท
สำหรับกรณีมาบตาพุดนั้น นักลงทุนญี่ปุ่นยอมรับว่า รัฐบาลได้ให้ความสำคัญต่อปัญหานี้ เชื่อว่าจะแก้ไขได้ ซึ่งนักลงทุนญี่ปุ่นพอใจ 
แบงก์อลหม่านปิดสาขา 24 แห่ง
การเคลื่อนขบวนของม็อบกลุ่มคนเสื้อแดงหลายจุดและการชุมนุมใหญ่ ทำให้ธนาคารพาณิชย์จำนวน 10 แห่ง ได้ตัดสินใจปิดดำเนินการ 20 สาขา และนันแบงก์อีก 1 แห่ง ปิดชั่วคราว 4 สาขา
ขณะที่ธนาคารแห่งประเทศไทย (ธปท.) ออกหนังสือเวียนให้ธนาคารพิจารณาหยุดทำการของสาขาหรือบางส่วนของสำนักงานใหญ่ในบางพื้นที่เป็นการชั่วคราวได้ แต่ต้องดำเนินการเรื่องระบบการชำระเงิน เช็คสั่งจ่าย และระบบการโอนเงินตามปกติ และให้พิจารณาดำเนินการตามนโยบายของรัฐบาลหากมีการประกาศหยุดราชการ
ธนชาตสมใจซื้อหุ้นนครหลวงไทย
กองทุนเพื่อการฟื้นฟูและพัฒนาระบบสถาบันการเงิน ได้ลงนามในสัญญาซื้อขายหุ้นของธนาคารนครหลวงไทยกับธนาคารธนชาต ที่กองทุนฟื้นฟูถือหุ้นอยู่ในสัดส่วน 47.58% แล้ว เมื่อเช้าวันที่ 11 มี.ค.
นางทองอุไร ลิ้มปิติ ผู้ช่วยผู้ว่าการสายจัดการกองทุน ธปท. กล่าวว่า ราคาขายที่ 32.50 บาทต่อหุ้น จำนวน 1,005 ล้านหุ้น หรือคิดมูลค่า 3.2 หมื่นล้านบาท จะมีการชำระเงินภายในวันที่ 9 เม.ย. นี้ 
ขณะที่นายบันเทิง ตันติวิท ประธานกรรมการ ธนาคารธนชาต กล่าวว่า ธนาคารใช้เงินทุนในการซื้อหุ้นสคิปทั้งหมด 6.8 หมื่นล้านบาท โดยแบ่งเป็นเงินเพิ่มทุน เมื่อปีที่แล้ว 4.2 หมื่นล้านบาท ส่วนอีก 2 หมื่นล้านบาท มาจากกระแสเงินสด รวมทั้งจะมีการออกหุ้นกู้เพิ่มเงินกองทุนขั้นที่ 2 อีก 6 พันล้านบาทโดยคาดว่าจะขายหุ้นกู้ในเดือนเมษายนนี้
สคร.สรุปตัวเลขเสียหายแสนล้าน
สำนักงานคณะกรรมการนโยบายรัฐวิสาหกิจ (สคร.) ได้สรุปความเสียหายของหน่วยงานที่เกี่ยวข้องเพื่อปฏิบัติตามคำพิพากษาของศาลฎีกาแผนกคดีอาญาของผู้ดำรงตำแหน่งทางการเมือง ที่ให้ยึดทรัพย์ พ.ต.ท.ทักษิณ ชินวัตร อดีตนายกรัฐมนตรี จำนวน 4.63 หมื่นล้านบาท ต้องมีการดำเนินการเอาผิดกับผู้ที่สร้างความเสียหายให้แก่หน่วยงานของรัฐที่เกี่ยวข้องเสนอให้นายกรณ์พิจารณาแล้ว โดย สคร. ได้ประเมินความเสียหายเบื้องต้นในภาพรวมตามฐานความผิดทั้ง 5 สัญญาที่ศาลพิพากษาว่า พ.ต.ท.ทักษิณ ใช้อำนาจหน้าที่เอื้อประโยชน์ให้ตัวเองว่ามีประมาณ 1.08 แสนล้านบาท
"ที่บริษัท ทีโอที จำกัด (มหาชน) ประเมินว่าเสียหายกว่า 8 หมื่นล้านบาท นั้นเป็นการประเมินณ วันที่ศาลรับฟ้องคดีประมาณปี 2550 แต่มาถึงวันนี้ความเสียหายน่าจะถึงแสนล้านบาทแล้ว ส่วนกรณีธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ ประเมินว่าเสียหายกว่า 350 ล้านบาท จากที่รัฐต้องจ่ายงบชดเชยดอกเบี้ย แต่ถ้านับไปจนถึงสิ้นสุดสัญญาน่าจะกว่า 800 ล้านบาท เพราะสัญญานี้เราไปฟ้องยกเลิกไม่ได้ เนื่องจากเป็นสัญญาที่ทำกับพม่า ถ้ายกเลิกอาจกระทบความสัมพันธ์ระหว่างประเทศ ดังนั้นสัญญาก็ต้องเดินต่อไป" น.ส.สุภา กล่าว
สำหรับกรณีสัญญาปล่อยกู้ให้พม่าของเอ็กซิมแบงก์ที่ให้คิดดอกเบี้ยในอัตราที่ต่ำ ทำให้ภาครัฐต้องเข้าไปจ่ายชดเชยความเสียหายนั้น กระทรวงการคลังคงต้องฟ้องร้องเอง โดยพิจารณาแล้วน่าจะเป็นการฟ้องคณะรัฐมนตรี (ครม.) ชุดที่มีมติอนุมัติการปล่อยกู้
ทั้งนี้ ในส่วนของบริษัท ทีโอที ก็คงต้องฟ้องร้อง ครม. ที่เกี่ยวข้องกับการอนุมัติแต่ละสัญญาทั้งคณะเช่นเดียวกัน และไล่ไปถึงผู้ที่มีส่วนเกี่ยวข้องทั้งหมดด้วย ไม่ว่าจะเป็น นายกรัฐมนตรี รมว.ไอซีที สมัยนั้น คณะกรรมการบริษัททีโอที กรรมการผู้จัดการและรองกรรมการผู้จัดการบริษัท ทีโอที ชุดที่มีมติให้แก้ไขสัญญา
สำหรับการออก พ.ร.ก.ภาษีสรรพสามิต ซึ่งเป็นการแปลงสัญญาสัมปทานกิจการโทรคมนาคมนั้น การออกกฎหมายเพียงอย่างเดียวไม่ได้มีผลทำให้บริษัท ทีโอที เสียหาย แต่จุดที่ทำให้บริษัทเสียหายก็คือ มติ ครม. สมัยที่มี นพ.สุรพงษ์ สืบวงศ์ลี เป็น รมว.ไอซีที ที่กำหนดให้มีการนำรายได้สัมปทานทั้งปีไปหักภาษีสรรพสามิต ส่งผลให้บริษัท ทีโอที ต้องรับภาระจ่ายแทน
อนึ่ง สัญญาที่มีการแก้ไขซึ่งเป็นฐานความผิดตามคำพิพากษาของศาล ได้แก่ 1.การแปลงสัญญาสัมปทานกิจการโทรคมนาคมด้วยการออกพ.ร.ก.ภาษีสรรพสามิต 2.การแก้ไขสัญญาโทรศัพท์เคลื่อนที่ ปรับลดอัตราส่วนแบ่งรายได้จากการใช้บริการโทรศัพท์เคลื่อนที่แบบใช้บัตรจ่ายเงินล่วงหน้า(พรีเพด) เอื้อประโยชน์ให้แก่บริษัท แอดวานซ์ อินโฟร์ เซอร์วิส จำกัด (มหาชน) หรือเอไอเอส 3.การแก้ไขสัญญาโทรศัพท์เคลื่อนที่เพื่ออนุญาตให้ใช้เครือข่ายร่วม (โรมมิ่ง) 4.แก้ไขสัญญาสัมปทานดาวเทียมโดยมิชอบ และ 5.อนุมัติเงินกู้ของเอ็กซิมแบงก์ วงเงิน 4,000 ล้านบาท ให้รัฐบาลพม่า เพื่อนำเงินไปซื้อสินค้าจากบริษัท ชินแซทเทิลไลท์ จำกัด (มหาชน)
เปิดทางฟินันซ่าฯหาพันธมิตร
ความคืบหน้ากรณีคณะกรรมการกำกับและส่งเสริมการประกอบธุรกิจประกันภัย (คปภ.) สั่งให้บริษัท ฟินันซ่าประกันชีวิต ยุติการขยายรับประกันใหม่ เนื่องจากกองทุนต่ำกว่าเกณฑ์
ล่าสุด นายสถิตย์ ลิ่มพงศ์พันธุ์ ปลัดกระทรวงการคลัง ประธาน คปภ. กล่าวว่า ขณะนี้ได้มีสถาบันการเงินจากสหภาพยุโรปแสดงความสนใจที่จะเข้ามาเพิ่มทุนให้แก่บริษัท ฟินันซ่าประกันชีวิต แล้ว และต้องการถือหุ้นเกิน 50% โดยขั้นตอนกำลังอยู่ในช่วงของการเจรจา หลังจากนั้นกระทรวงการคลังจะมีการพิจารณา ซึ่งคาดว่าจะใช้เวลาอีกไม่นานขบวนการทุกอย่างถึงจะแล้วเสร็จ
ขณะที่ นางจันทรา บูรณฤกษ์ เลขาธิการ คปภ. กล่าวว่า คณะกรรมการ คปภ. จะมีการประชุมพิจารณาแนวทางการแก้ไขปัญหาบริษัท ฟินันซ่าประกันชีวิต ในอีก 2 สัปดาห์ข้างหน้านี้ โดย คปภ. จะเสนอให้คณะกรรมการพิจารณา และมีมติว่าจะกำหนดเวลาผ่อนผันให้ทางบริษัทฟินันซ่า หาพันธมิตรร่วมลงทุนและแก้ปัญหาเงินกองทุนที่ติดลบให้ได้ภายในเมื่อใด ซึ่งหากสามารถเพิ่มทุนได้ตามกำหนด ทาง คปภ. ก็จะไม่มีการตั้งคณะกรรมการเข้าไปควบคุมกิจการ
ต่างชาติขนเงินบุกตลาดหุ้นไทย
ตลาดหุ้นฝ่าเสื้อแดง ท้ายตลาดดัชนีทำปิดสูงสุดทะลุ 730 จุด แนวต้านจิตวิทยามาปิดที่ 733.34 จุด เพิ่มขขึ้น 7.39 จุด มูลค่าซื้อขายหนาแน่น 1.5 หมื่นล้านบาท 
ต่างชาติเป็นแรงหลักในการขับเคลื่อนตลาดหุ้นรอบนี้ โดยซื้อต่อเนื่องติดต่อกันตั้งแต่ต้นเดือน มี.ค. สัปดาห์ที่ผ่านมามียอดซื้อสุทธิรวม 7,761.40 ล้านบาท 
ขณะที่เม็ดเงินลงทุนของต่างชาติที่ไหลเข้ามาไม่ได้ลงทุนเฉพาะตลาดหุ้นแค่นั้น แต่กระจายเข้าตลาดอนุพันธ์ ตราสารหนี้ 
สำหรับหุ้นขนาดใหญ่กลุ่มหลักๆ ทั้งธนาคาร พลังงาน ก่อสร้าง จะได้ประโยชน์จากการทำปิดงบไตรมาสแรกดัง นั้นหุ้นประเภทนี้มีสัญญาณขึ้นได้ต่อเนื่อง
สำหรับหุ้นในกลุ่มชิน คอร์ปอเรชั่น (SHIN) ประกอบด้วย หุ้นแอดวานซ์ อินโฟร์ เซอร์วิส (ADVANC) ไทยคม (THCOM) และเอสซี แอสเสท คอร์ปอเรชั่น (SC) ซึ่งภายหลังจากผู้บริหารในกลุ่มชิน คอร์ปอเรชั่น ออกมาชี้แจงข้อเท็จจริงแล้วราคาฟื้นตัวขึ้นโดยก่อนหน้าได้รับผลพวงคำตัดสินคดียึดทรัพย์ 4.6 หมื่นล้านบาท ของ “พ.ต.ท.ทักษิณ ชินวัตร “ อดีตนายกรัฐมนตรี ซึ่งภายหลังจากผู้บริหารในกลุ่มชินคอร์ปอเรชั่น ออกมาชี้แจงข้อเท็จจริงแล้ว